Pas på hvor du parkerer! Sådan lyder et godt råd fra Helle Mark Olesen fra Aalborg. Som invalidepensionist har hun fået tildelt en parkeringsplads lige uden for sin gadedør i Bogøgade i Aalborg, men hun har ikke været opmærksom på risikoen fra oven før nu. Et gammelt kastanjetræ har nemlig smidt sine frugter som hvert eneste efterår - og det kan ses på Helles Chevrolet Spark. Den har fået melem 15 og tyve små buler fra nedfaldende kastanjer. Skaderne kommer bag på Helle Mark Olesen: -Jeg har tidligere holdt på samme P-plads i flere år i min gamle Saab uden problemer, så jeg havde ikke forudset de skader jeg har fået. Ifølge FDM skyldes skaderne, at de fleste nye biler bliver bygget med bare 0.7 millimeter tykke karrosseriplader - og de er skrøbelige overfor f.eks. haglvejr og kastanjer. Helle Mark Olesen ærgrer sig over, at hendes kun et halvt år gamle bil nu er blevet bulet: - Det ser da ikke godt ud, og er sikkert dyrt at få lavet. Med en selvrisiko på 5.000 kroner er det desværre nok mig der hænger på regningen, siger Helle Mark Olesen.

Referat:
Helle Olesen har fået en masse buler i sin nye bil. Synderen er et stort kastanjetræ i Bogøgade i Aalborg.